A BIZOTTSÁG HATÁROZATA
(2005. július 13.)
a közös piaccal és az EGT-megállapodással megfelelő érvényesülésével összeegyeztethetőnek nyilvánított összefonódásról szóló 2002/191/EK határozat módosításáról (COMP/M.2139. sz. ügy - Bombardier/ADtranz)
(az értesítés a C(2005) 2683. számú dokumentummal történt)
(Csak az angol nyelvű szöveg hiteles)
(EGT vonatkozású szöveg)
(2005/907/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Gazdasági Térségről szóló megállapodásra és különösen annak 57. cikkére,
tekintettel a vállalkozások közötti összefonódások ellenőrzéséről szóló, 1989. december 21-i 4064/1989/EGK tanácsi rendeletre (1) és különösen annak 8. cikke (2) bekezdésére,
tekintettel a vállalkozások közötti összefonódások ellenőrzéséről szóló, 2004. január 20-i 139/2004/EK tanácsi rendeletre (2) (az EK egyesülési rendelet) és különösen annak 26. cikke (2) bekezdésére,
tekintettel a közös piaccal és az EGT-megállapodás megfelelő érvényesülésével összeegyeztethetőnek nyilvánított összefonódásról szóló, 2001. április 3-i 2002/191/EK bizottsági határozatra (COMP/M.2139. sz. ügy - Bombardier/ADtranz) (3),
az összefonódásokkal foglalkozó tanácsadó bizottsággal folytatott konzultációt követően (4),
mivel:
(1)
A Bizottság 2001. április 3-án a közös piaccal és az EGT megállapodás megfelelő érvényesülésével összeegyeztethetőnek nyilvánította azt az összefonódást, amelynek eredményeként a Bombardier Inc. a 4064/89/EGK rendelet 3. cikke (1) bekezdése b) pontja értelmében a DaimlerChrysler Rail Systems GmbH (ADtranz) vállalat felett megszerezte a teljes ellenőrzést. Az összeegyeztethetőségi nyilatkozatnak teljes mértékben tiszteletben kell tartania az e határozat mellékletében meghatározott számos feltételt és kötelezettséget.
(2)
A feltételek egyike a VA Tech AG leányvállalatára, a linzi (Ausztria) székhelyű Elin EBG Traction (a továbbiakban: „ETR”) vállalatra vonatkozott. A Bombardier közös ellenőrzést gyakorolt az ETR felett, amely a vasúti gördülőállományokhoz elektromos hajtóművek beszállítója. Az ETR - miután megszabadult a Bombardier-hez fűződő strukturális kötöttségektől, a melléklet (1) bekezdésének a) pontja előírása szerint/értelmében - többek között a regionális vonatok, illetve villamosok/könnyű vasúti járművek független hajtómű-technológiai beszállítójává vált. Bizonyos garanciákra azonban szükség volt az átmeneti időszak alatt annak érdekében, hogy az ETR új, a Bombardier-t helyettesítő partnereket találhasson, amely utóbbi egyébként az ADtranz felvásárlását követően vertikálisan integrálódott, és ezáltal függetleníteni tudta magát az ETR-től az elektromos hajtóművek beszerzése terén.
(3)
E garanciák az átmeneti időszak során a gazdasági túlélés érdekében kívántak megrendeléseket biztosítani az ETR számára. A melléklet (1) bekezdése b) pontjában meghatározott feltétel a Bombardier számára az ETR-rel közös kutatásra vonatkozó megállapodás aláírásáról rendelkezett, annak érdekében, hogy e két vállalat a „CityRunner Type Linz” villamos esetében 2006-ig együttműködjön, amelyhez az ETR a villamos vontatási berendezéseket szállítja. Ez a lépés teszi lehetővé, hogy az ETR továbbra is tevékeny maradjon a villamosok piacán.
(4)
A Siemens 2005. január 10-én bejelentette a 139/2004/EK rendelet 3. cikke (1) bekezdése b) pontja („az EK összefonódás-ellenőrzési rendelet”) értelmében a VA Tech feletti teljes ellenőrzés tervezett megszerzését, amely révén átvenné az ETR feletti ellenőrzést is. A Siemens vezető beszállító a vasúti járművek területén, és az általa kínált vasúti gördülőállományok minden típusához saját villamos vontatási berendezéseket gyárt. A Bizottság az EK összefonódás-ellenőrzési rendelet 8. cikke (2) bekezdése értelmében 2005. július 13-án a VA Tech Siemens által történő felvásárlását a közös piaccal és az EGT megállapodás megfelelő érvényesülésével összeegyeztethetőnek nyilvánította, kikötve az e határozat mellékleteiben meghatározott számos feltétel és kötelezettség tiszteletben tartását.
(5)
Azzal, hogy az ETR a Siemens részévé vált, megnyíltak előtte egy, a vasúti járművek területén vezető multinacionális cég pénzügyi háttere által nyújtott lehetőségek. Ennélfogva az ETR-nek a gazdasági túléléshez a továbbiakban nincsen szüksége garantált megrendelésekre, mint 2001-ben, amikor kiszabadult a Bombardier-hez kötődő strukturális kötöttségből. Következésképpen - amennyiben a Siemens megszerezné az ETR feletti teljes ellenőrzést - nem szükséges, hogy a Bombardier az ETR-nél szerezze be a villamos vontatási berendezéseket a CityRunner Type Linz modelljéhez.
(6)
A VA Tech Siemens általi felvásárlását a közös piaccal és az EGT-megállapodás megfelelő érvényesülésével összeegyeztethetőnek nyilvánították, amennyiben bizonyos feltételeket és kötelezettségeket tiszteletben tartanak. Fennáll azonban annak a lehetősége, hogy e határozatot az EK összefonódás-ellenőrzési rendelet 8. cikkének (6) bekezdése értelmében visszavonják. E határozat ennélfogva a COMP/M.3653. sz. ügyben - Siemens/VA Tech (5) hozott 2005. július 13-i bizottsági határozattól függ,
ELFOGADTA EZT A HATÁROZATOT:
1. cikk
A 2002/191/EK határozat 2. cikke helyébe a következő szöveg lép:
„2. cikk
Az 1. cikk érvényességének feltétele a melléklet (1) bekezdése a) pontjának első albekezdésében, c), d), e) pontja első és negyedik albekezdésében, f), g), h) és i) pontjában meghatározott feltételeknek való teljes mértékű megfelelés.”
2. cikk
E határozat a következő feltételek mellett érvényes:
a)
a 2005. július 13-i bizottsági határozat, amely bizonyos feltételek teljesülése és kötelezettségek betartása mellett összeegyeztethetőnek nyilvánítja a közös piaccal és az EGT-megállapodással azt az összefonódást, amely révén a Siemens AG meg akarja szerezni a VA Tech AG feletti teljes ellenőrzést (COMP/M.3653 ügy - Siemens/VA Tech), hatályban marad, valamint
b)
az a) pontban említett tervezett összefonódás végrehajtása.
3. cikk
Ennek a határozatnak a címzettje:
Bombardier Inc.
800 René-Lévesque Blvd. West,
Montréal
Canada - H3B 1Y8 - Québec.
Kelt Brüsszelben, 2005. július 13-án.